Ɣocä 9
Duäc I-thɛ-rɛl
1
A lɔcdu /ci tɛth lö I-thɛ-rɛl!
A /ci gɔaa ɛlɔ̱ŋ ce̱tkɛ nɛy
tin kɔ̱kiɛn,
cia̱ ler mi ci Kuothdɛ pa̱l rueec.
Ci nhɔk ni ɣöö bi rɔ kɔak
ce̱tnikɛ ler mi dua̱ckɛ
kä piny gua̱th kɔ̱a̱mni
bɛɛl diaal.
2
Ɛn gua̱th kɔ̱a̱mni kɛnɛ dha̱a̱ri kɔaŋ
/ca kɛ bi mi̱eth.
Kä bi kɔaŋ in pay la̱t thil.
3
Kä /cikɛ bi lɛ te rɛy muɔ̱ɔ̱n
Kuɔth Nhial,
bi Ɛ-pa-rim cu loc kä I-jëp,
kä bɛ cu cam ni mi̱th mi
/ci rɔ lot kä A-thi-ri-ya.
4
Kä /ca kɔaŋ bi̱lɛ muɔc piny ala
muc Kuɔth Nhial,
amäni luurikiɛn /ca lɔc
Kuɔth bi jak kä tɛth.
Kä kɛn luuri ɛ tɔ̱ bikɛ ce̱tkɛ,
mi̱eth jiɛthkä lɔaac kä kɛ,
kä nɛy diaal tin wä kɛ
wä cam, bikɛ nyuɔn.
Kä ɛn mi̱th ɛmɔ ba duŋ buath
pua̱nynikiɛn kärɔa,
/cikɛ bi cop rɛy luaak
Kuɔth Nhial ala muc.
5
Kä ɛŋu ɛnɔ bia la̱t ɔ kɛ cäŋ
ŋarä min ca mɛk,
cäŋ ŋarä Kuɔth Nhial?
6
Nɛ̈nɛ jɛ wäkɛ, lënykɛ rɔ kä
A-thi-ri-ya,
bi ji̱ I-jëp kɛ rol.
Bikɛ kɛ kony ɛn wi̱ni
rɛɛkdiɛn kä Mɛm-pith!
Kä ba ria̱ŋdiɛn min la yiëëth
in bo̱r can ɛ kuäk,
kä ba ti̱eckiɛn ka̱n ɛ kuiy.
7
Ci gua̱a̱th kɛ kui̱ duäcä cop,
gua̱a̱th in bi ram ɔ min ro̱ŋ
kɛ jɛ jek.
Mi wee tuɔɔk ɛn nɔmɔ,
bi I-thɛ-rɛl ɛ ŋa̱c!
Kä bikɛ wee i̱,
“Gök ɛmɛ ɛ dɔ̱a̱r,
kä ɛn ramɛ tekɛ yiëë ɛ yɔŋ.”
Kɛ ɣöö ŋuan dueerkun
kɛnɛ nyi̱er di̱tdun.
8
Gök ɛ gääŋ ji̱ Ɛ-pa-rim tin la
nɛɛ Kuɔthdä,
duundɛ ni ɣöö te dhuur
duɔ̱pnikɛ diaal,
kä te nyir luaak Kuɔth bä.
9
Cikɛ rɔ nyon kɛ dueerkiɛn
ce̱tnikɛ mëë tekɛ kä Giba.
Bi Kuoth dueerkiɛn tim kä bɛ
kɛ duäc kɛ kui̱diɛn.
Dueer I-thɛ-rɛl kɛnɛ rikɛ
10
Kä mëë jëkä I-thɛ-rɛl ce̱tdɛ
nikɛ thoŋɛdit därdɔaar,
kä mëë nɛ̈ɛ̈nä guuri,
ce̱tkɛ nikɛ dɛy jiaath ŋɔa̱a̱p
tin nhiam.
Min cikɛ ben kä Baal-pɛ-or,
cikɛ rɔ cu ley kuoth ni Baal.
Kä cikɛ cu jiääk ce̱tnikɛ
min nhɔk kɛn ɛ.
11
Bi wuɔ̱t Ɛ-pa-rim rɔ bar
ce̱tnikɛ dit,
bɛ thil dap,
kä bɛ thil ruët,
kä /ci ruët bi tuɔɔk.
12
A cäŋɛ mi wä kɛ gaat dap bä,
bäkɛ naŋ ni kɛn diaal a
thil kɛl mi bä ba̱ny
piny a tëk.
Kä mi wa̱a̱ kɛn diaal wä ba̱ny piny,
riɛk akɛ kɛ.
13
Kä gaat Ɛ-pa-rim, kɛ nën
in nɛ̈ɛ̈näkɛ,
luɔtdiɛn ɣöö kɛ ti bi duɔ̱p.
Bɛ gaatkɛ nöŋ ŋuut nath
ɛn Ɛ-pa-rim.
14
Kä ɛŋu mi dëë thiec kä Kuoth
Nhial i̱ derɛ lät kɛ nɛy ɛti?
Jak ni mänkiɛn kä rol!
Kä ɛ thinkiɛn thil cak!
Luk Kuɔth kɛ I-thɛ-rɛl
15
Kɛ ɣöö lät jiäknikiɛn diaal
tuɔɔkɛ kä Gil-gal,
kä niɛ wa̱a̱ni cä kɛ tok
kɛ lo̱k thi̱n.
Kɛ kui̱ lätnikiɛn ti jiäk,
bäkɛ tuɔɔk raar cieeŋdä.
Kä /cä bi lɛ ŋot kɛ mi nhɔakä kɛ,
ci bööthkiɛn diaal ɣä lo̱k.
16
Ɛ-pa-rim ce̱tdɛ kɛ juac mi
ci tharɛ kööt,
mi /ci dɛy dee kuir,
kä /cikɛ bi tekɛ gaat.
A cäŋ wä kɛ tekɛ gaat,
kä nhɔk kɛn kɛ, bäkɛ näk.
17
Bi Kuothdä kɛ cu lo̱k,
kɛ ɣöö /ka̱n ruac Kuɔth
liŋ ɛ kɛn,
bikɛ cu ga̱y rɛy nath.
